khistorydata/jeongjo-sjw-relations huggingface dataset:
정조 8년 · 목
疏略曰。臣於館職。豈有一分堪膺之望。每一承命。惶愧交積。目今懲討方急。擧國同情。豈敢此時言病。而第臣貞疾。輒復發作。委頓旅次。叩謝末由。特賜鐫遞。不敢以三司自處。而目擊時事憂虞。沬血陳之。亂臣賊子。何代無之。而豈有如近歲之種下留種。層生疊出者乎。我殿下一念鎭安。至誠誨諭。今幾年所。而至於夏賊。公然作賊。有此千古凶逆所未有之擧。思之膽掉。到今窮詰之道。惟是親屬傔從。依法鞫問。斷不可已。夏賊伏誅之後。陽澤之官秩自如。則此豈朝廷治逆之道乎。克允三司之請。啓辭中諸賊。隨其罪犯。各施當律。批以。所陳已諭於諸批。爾其勿辭察職。
정조 8년 · 강
命內醫院醫官。再明日一體應試事分付。
정조 8년 · 강
命兵曹試射試記。明日申前修納。
정조 8년 · 목
因該曹軍兵未畢試單子。敎以。他營皆已畢試。本曹擧行。何其遲滯。試記皆令明日申前修納。早朝設場試取。
정조 8년 · 강
命扈衛廳無料軍官無料軍。一體赴試。
정조 8년 · 목
該廳啓言。本廳付料軍官有料軍。今方應試。而無料軍官無料軍。則不許應試矣。渠輩來訴。願蒙均視之澤。旣經三日留都之役。一體許赴。似爲慰之道。敎以。亦令兵曹。今日一體許試。
정조 8년 · 강
命射放入格人別單書入。
정조 8년 · 목
御營廳。以騎士騎蒭入格及京鄕軍兵鳥銃畢試別單啓。敎以。射放入格人摠數別單。依本廳例。先爲書入之意。令政院卽爲分付各營。
정조 8년 · 강
汰拿注書朴能源。
정조 8년 · 목
敎曰。莫重下敎。忘置不傳。當該注書爲先汰去。令該曹拿問處之。
정조 8년 · 강
遞承旨趙興鎭。以柳誼金思穆爲承旨。
정조 8년 · 강
命分所命官。以正一品擬入。
정조 8년 · 강
命帳前試射頒賞日子。更待下敎。
정조 8년 · 목
敎曰。帳前試射畢試後。頒賞日子。更當下敎。入格軍校。切勿等待之意。才有筵敎。而各營或慮有預令知委之事。更此分付。該房申明知委各營。待頒賞日子下敎。頒賞軍校。知委待令事。從事官發牌聽傳敎。
정조 8년 · 강
太室上册寶親祭省牲者器。命躬行。
정조 8년 · 목
因禮曹磨鍊啓稟。敎以。謹當躬行矣。
정조 8년 · 강
親上 册寶册印習儀。命更考謄錄草記。
정조 8년 · 목
因禮曹 册寶册印奉出習儀節目。敎以。 册寶册印奉出殿號。初無明。白稟旨。亦不指的下敎。而以仁政明政分排磨鍊。已極未妥。況習儀殿號之憑此磨鍊。亦甚不可。至於內習儀。例於各殿親臨受號之內殿爲之。而今番以仁政明政外殿磨鍊。然則宮人執事則出來。醫女執事則陞殿爲之乎。卿曹擧行。節節顚錯。卿若詳考曹上謄錄。則豈有是也。卿則從重推考。下吏令攸司嚴加科罪。更爲考例草記。○禮曹啓言。更爲草記事命下矣。 殿宮上號處所。前以景福殿通明殿啓下。內習儀。似當於受 號內殿擧行。故姑未稟定。以待下敎。至於殿下親進 册寶册印習儀。則前以仁政明政兩殿。旣已啓下。而進 册寶册印一款。未能明白詳書。有若內習儀之竝行於外殿者然。惶恐待罪。敎以。旣已推考。更何待罪。設如卿之草記。親上 册寶習儀。行於仁政殿云。而若於仁政月臺親上。則道路勢將更由明政殿。此亦非掣肘之端乎。更卽詳考卿之曹上謄錄。指一草記。
정조 8년 · 강
景慕宮上册印親祭省牲省器。命更待下敎。
정조 8년 · 목
禮曹啓言。 景慕宮親上册印。親祭省牲省器。當以親臨磨鍊取稟。而其日詣 宮。卯時行祭。親臨省牲。事勢窘束。癸卯年有亞獻官前一日替行之例。何以爲之。敎以。更待下敎。
정조 8년 · 강
命作拏漂人孫古男事。遍詢原任大臣及有司諸堂。
정조 8년 · 목
備邊司啓言。卽見東萊府使李義行狀啓以爲。作拏漂人。更爲取招。則孫古男敺打同漂之人。冒出禁標之外。取市上之物。批庫倭之頰。勸人同犯。此皆罔赦之罪。其爲罪魁。的實無疑。許日成呵官人之騎。禁步倭之過。當爲古男之次。擬罪之際。宜有差等。二十四名皆有所犯。幷爲仍囚。令廟堂稟處爲請矣。古男作拏異域誠一變怪。施以一律。斷不可已。分付左水營。彼人所視處梟首。許日成減死定配。其外諸囚。懲礪放送之意。請分付。敎以。諸囚事。依草記施行。其中魁首漢。事係一律。遍詢原任大臣及有司諸堂。如無異議。星火行會。如有參差之論。更卽草記。
정조 8년 · 강
命仁川府使。口傳差出。
정조 8년 · 목
敎曰。仁川府使罷出代。令該曹口傳差出。
정조 8년 · 강
命陰竹縣監沈綏之。陽城縣監李斗源。付過放送。
정조 8년 · 목
因囚單子。敎以。付過放送。秋務方殷。使之當日還官。
정조 8년 · 강
御春塘臺。行別試射。考官李徽之徐浩修李柱國。試官李敬懋鄭昌順宋鍈。參考官徐龍輔洪和輔李祖承李光燮。丹楓亭考官徐命善徐有大趙圭鎭。參考官安聖彬尹㬦李匡運金魯直。不老門考官具善復李昌運李益烍李漢興鄭湋行。
정조 8년 · 목
自內詣春塘臺陞座。予曰。宗宰望筒落點。以洪判府事頒布事分付。使之卽爲謝恩。注書金孝建。以有頉之意仰奏。予曰。洪樂性有頉代。以金華鎭爲之事分付。考官行禮後。以次進伏。予曰。三所射員。各令整齊。畢試後。將臣亞將文宰各軍門將官扈衛別將駕前駕後。次第試射也。予謂有大圭鎭曰。今設此科。寔出飾喜之意。而係是帳殿親試。況又賜第之科。則科場不可不嚴。若如前初試之雜亂。現捉於摘奸。則試官以下當重繩。其惕念擧行。帳殿射員。則不過四百。早當畢試。諸試官分進試所。左副承旨進去丹楓亭。同副承旨進去不老門。各別申飭也。承旨李在學跪告射員呼名。予曰。呼名時。若不一齊入來。當以呼不例施行。以此意知委申飭。予曰。文臣宗宰皆以帿布。武臣以貫革試射事分付。又敎曰。今已日晩。將臣閣臣承史。明日頒賞後應射。宣傳官別軍職。明日一體待令。予命善復曰。早爲退出。修正試記。此是別科。付之元榜末端也。予謂戶判鄭一祥曰。布木待令爲幾同。一祥曰。近百同矣。文臣宗宰等應射訖。頒賞有差。予曰。分付差備官拾箭。一一推給事申飭。予曰。試記斯速修正入啓事分付。
정조 8년 · 강
命宗宰帿箭一巡應試。巡將一體應試。
정조 8년 · 강
命畢試頒賞。明日爲之。處所春塘臺爲之。
정조 8년 · 목
敎曰。帳殿試射。今日午前。足以畢試。頒賞殿座。明日當爲之。處所春塘臺爲之。依瑞蔥臺內試射例。侍衛置之。
정조 8년 · 강
命直赴帖頭辭。書以奉敎。
정조 8년 · 목
敎曰。直赴帖名以敎旨。弊弊片紙。字劃欹歪。且其頒給之時。每値頒賞悤擾之際。格式草率。尤不能成樣。此後宜有一定之式。自今帖文刊印頒給。板本每於事過後內入。頒賞時請出。依烙印例爲之。多年號下。承旨注書。列書着銜事。定式施行。如是則稱以敎旨。終涉未妥。況紅牌旣稱敎旨。則直赴帖宜有區別。此後依吏曹郞階官職除遷帖文例。頭辭書以奉敎事分付。
정조 8년 · 강
遞承旨李亨逵金履正。以李致中李義行代之。
정조 8년 · 목
亨逵不爲仕進。敎以。許遞。前望單子入之。敎曰。同副承旨許遞。前望單子入之。
정조 8년 · 강
輔德鄭述祚上疏陳勉。賜批。
정조 8년 · 목
疏略曰。迺者宮銜特簡之春。及於百無能之身。聖恩罔極。感淚無從。雖在年富之時。旣無絲毫之裨。況此衰朽。寧有束帶之來望。只緣分義嚴重。黽勉一肅。而尺衣之仰瞻無路。寸忱之抑菀倍切。敢貢腐賤之說。不以人廢言。惟我東宮邸下。睿質天成。諸臣之登筵仰瞻者。退而相告欣欣。一辭同然。第其養之敎之之道不可不早諭也。世之有天下國家者。孰不欲薰陶而成就之。以托萬世不拔之基。而恩情每勝於敎訓。此誠可戒而不可忽者也。謹以數條陳聞焉。其一曰謹敎導。殿下一言之出。而邸下耳聞之。殿下一事之行。而邸下目寓之。古之人胎亦敎之。矧爾岐嶷漸長之時乎。惟聖明留意焉。其二曰擇姆保。顧今邸下趨向未定。視聽易搖。一或有非禮之言。不正之事。闖於其間。則安知無漸濡之慮乎。惟聖明留意焉。其三曰節服食。沖幼之年。輕煖不可驟御。肥甘不可輕進也。雖閭閻匹庶。必以此爲戎。況以千金之體。莅貳極之尊乎。惟聖明留意焉。其四曰戎玩好。示之以朴素。導之以儉約。不使逐物而移意。忽細而累大然後。思慮堅定志。氣淸明。而第恐百度之貞或忽。則一簣之功易虧。惟聖明留意焉。夫山林讀書之士。自與科目中人有異。此所以。崇儒重道爲急務。以責輔導之功者也。草野賢士。多蒙旌招。而尙無造朝之意。臣切竊悶之。益加誠禮。必致乃已焉。批以。諸條所陳。無非切實底語。不負特簡之意。當留意。
정조 8년 · 강
命明日頒賞相値。合操停止。
정조 8년 · 강
以洪良浩閔鍾顯爲副摠管。前望也。
정조 8년 · 강
禮曹。以 上册寶習儀磨鍊啓。
정조 8년 · 목
該曹啓言。 上册寶習儀更考草記事命下矣。 太室上册寶習儀。先行於仁政殿。 王大妃殿上册寶習儀。次行於明政殿。恐合便當。取考近例。以此磨鍊。
정조 8년 · 강
命前注書朴能源拿處分揀。
정조 8년 · 강
惠慶宮進御蔘橘茶。命自今日煎入。榻敎也。
정조 8년 · 강
御春塘臺。畢試頒賞。
정조 8년 · 목
自內詣春塘臺陞座訖。敎曰。今番別試射時賞典。參考觀武才及別試射謄錄。依各年最優例用之。間又有特施之典者。蓋以値今無前邦慶。同我軍校。以飾歡欣之情也。柳葉箭三中五分以上。武臣則堂上加資。參上加資。參下陞六。軍校則出身加資。閑良直赴殿試。三中四分。武臣則堂上加資。參上加資。參下陞六。軍校則出身邊將除授。閑良直赴殿試。邊三中。武臣堂上及軍校出身。熟馬帖。武臣參上陞敍。參下陞六。閑良直赴殿試。貫二中貫邊。出身半熟馬帖。閑良直赴會試。邊二中兒馬帖。貫一中上弦弓。邊一中不粧弓。騎蒭三中以上。出身加資。閑良直赴殿試。二中出身半熟馬帖。閑良直赴會試。一中兒馬帖。鳥銃邊三中以上。局出身加資。閑良直赴殿試。貫二中。局出身半熟馬帖。閑良直赴會試。貫邊局出身及兼司僕木三疋。良人兼司僕帖。加邊二中木二疋布一疋。貫一中木二疋。邊一中木一疋布一疋頒賞。以此預令各營知悉。仍命頒賞有差。又命頒直赴帖。仍命閣臣承史將臣別軍職宣傳官試射。應試射訖。施賞有差。
정조 8년 · 강
明日詣 眞殿命展拜。臨仁政門。受百官朝參。
정조 8년 · 목
敎曰。甲辰八月二十九日。卽我 先大王御極之若年若月若日。而明日卽是日也。顧予愴慕之情。當作何懷。況 先大王御極。亦在是闕是門。以是日臨是門。實合踐位行禮之義。明日先詣 眞殿展拜。仍臨仁政門。受百官朝參。該房知悉。又敎曰。明日朝參時。禁軍只入直排立。挾輦軍只弘化門八十名。槍劍軍三十名。以今日休軍待令事分付。又敎曰。明日朝參時。堂下侍從無實職人。及蔭官堂上武臣邊禦以上。無實職人。竝令該曹。口傳付軍職。
정조 8년 · 목
因禁衛營合操設行單子。敎以。軍兵勞苦宜念。停操。
정조 8년 · 강
遞承旨李致中金思穆李義行。以沈頣之朴祐源李頤祥代之。
정조 8년 · 목
敎曰。都承旨許遞。前望單子入之。又敎曰。左副承旨在外承旨許遞。前望單子入之。
정조 8년 · 강
召見承旨朴祐源。閣臣徐有防于重熙堂。
정조 8년 · 목
予曰。明日朝參時二品以上。內庭行禮。三品以下外庭行禮事分付。仍敎曰。宣傳官望筒還出給。此非擇差之意。觀其爲人與地處。更爲擬入。吏兵曹批見存之窠。盡爲擬入事分付。予曰。四大臣子孫錄用事。曾已下敎矣。六月以後。未及錄用者知入。注書李敬五出問。以趙泰采子孫未及收用之意。仰奏。予曰。其子孫中可合收用者有無。問入。敬五出問還奏曰。其子孫無在京者。未能詳知云矣。敎曰。入直閣臣。持明日宣諭文草入侍。明日朝參時。百官行先四拜禮後宣諭。議儀註以此磨鍊。予命書宣諭訖。命讀。有防讀奏。
정조 8년 · 강
命登科人到門時。犯夜勿禁。
정조 8년 · 목
敎曰。今日登科人到門時。犯夜勿禁事。巡邏營門及左右巡廳捕廳發牌聽傳敎。
정조 8년 · 강
有政。吏曹判書金履素。參判李敬養。兵曹判書徐浩修進。
정조 8년 · 목
以徐有成爲副應敎。成種仁爲副修撰。姜忱爲修撰。李度謙爲文學。徐有防爲戶曹參判。李在協爲京畿監司。李英胄爲 齊陵參奉。李義雲爲 光陵參奉。吳在斗爲 順陵參奉。英胄以下。竝初仕也。李祖承爲應敎。林道浩爲校理。吳載純爲知經筵。柳義養爲副摠管。趙德洵爲仁川府使。
정조 8년 · 강
詣 眞殿展拜。仍御仁政門。行朝參及次對。
정조 8년 · 목
具翼善冠袞龍袍。乘輿出仁和門。詣 眞殿就位。行禮如儀。二品以上入參訖。詣仁政門。陞座。宗親文武百官。以黑團領行禮。宣敎官朴祐源讀傳宣敎。○宣敎文曰。嗚呼。今年今日。卽我 先大王御極之回甲也。環海東小大臣庶。莫不誦巍蕩之德。起於戲之思。矧予小子。抱弓茹痛。九易寒暑。稱觴呼嵩。展誠無所。八字 徽稱。未足以模繪日月之光。報答天地之恩。予今日所當勉者。顧不在於紹我 先大王之心法。遵我 先大王之制度。保我先大王之朝紳。安我 先大王之黎庶。母替夫艱大之投。而若其左右予協贊予。以啓我太平萬世。以胎我元良燕謨。又不在於凡百有位也歟。噫。堯傳舜受。周情孔思。 先大王所眎之心法。而予莫之能述。五禮六典玉條金科。 先大王所垂之制度。而予莫之能明。杯酒戈鋋。錫福歸極。 先大王之保合朝紳。而予莫之能體。袵席溝壑。轉呻爲謠。先大王之利安黎庶。而予莫之能行。推玆以往。百度皆然。予爲是懼。夙夜儆戒。業業兢兢。何時可已。而中元之霜露方濡。履端之月日重回。俛仰疇昔。感慕者切。玆予竊寓踐位行禮之意。與宗親文武百官。祗拜 眞殿。仍御仁政門。行朝參之禮。是門也 先大王所御之門也。是朝也。 先大王所受之朝也。是日是儀。豈爲觀瞻。蓋示以鞏基篤慶之有自也。詩曰。先君之思。以勗寡人。書曰。后德惟臣。否德惟臣。顧今造庭。諸臣。孰非昔年逮事之人。其不然者。卽是乃祖乃父。迪我 先后。世篤忠貞。以遺爾子孫耳。曷可不同休共戚。相助爲理耶。闡揚繼述。永裕後昆。其責在予。寅協精白。乃心王室。其責在臣。咨爾臣工。各共其職。毋納予一人于匪彝。於昭陟降。日監在玆。予於此又有所興懷者。褒忠獎節。有國大政。雖在異代。尙且表章之。況爲我 先大王一心翊戴者乎。嗚呼。辛壬事。尙何言哉。語其時則國勢凜凛乎一髮。如廈將傾。誰爲巨匠。若津無涯。誰任梢工。曰若一二臣忠良。捐生捨命。誓扶我 宗祊。質天地鬼神無疑。視刀鉅鼎鑊如歸。掃蕩群陰。擎升六龍。卒之有是年是日。官爵之大小雖殊。要皆只知有國。不知有身。爲我 先大王效忠立殣則一也。予自在春宮。素識其偉功大節。每按故事。未嘗不掩卷太息。逮予嗣服。或配食于太室。或侑祭于江祠。或賜諡或贈秩。或錄後。褒獎之典。庶幾無憾。而嗚呼。今年今日。亦豈以褒獎之備至。更無眎意之擧乎。故相忠獻公金昌集。忠愍公李健命。忠文公李頤命。忠翼公趙泰采。贈判書忠獻公李廷熽家。遣近侍致祭。子孫錄用之敎。今夏大政。已有承傳。三大臣後裔。次第收錄。而忠翼之孫。未免獨漏。不可以年前除職而止耳。銓曹着意搜訪以聞。贈參判金省行。慘被鍛鍊之死。不撓其忠義之凜然。尤有卓爾者。昔我 先大王屢加褒嘉之敎。逢今日豈無別般表章之擧。特令旌閭。忠簡公趙聖復。其死之不撓。與金省行無異。一體旌閭。贈贊成忠定公李弘述。景武公李宇恒。贈判書忠愍公尹慤。忠穆公李尙★(香+集)。忠莊公白時耇。忠毅公金時泰。故兵使沈榗家。遣禮官致祭。故武臣梁益杓禹弘采。故訓導李鳳鳴。尙闕貤贈。實屬欠典。竝令贈職。噫。白髮丹心。起自投荒。以明義理嚴懲討爲己任。勤勒懇懇。矢死靡悔者。故相文忠公鄭澔。文忠公閔鎭遠是已。況且兩大臣枚卜。俱在先朝光御之初。而近因其家之零替。在朝甚尠。奉祀孫特爲錄用。布衣抗疏。字字腔血。倫彝以之不墜。凶賊以之破膽。予於李義淵見之。中丞之贈。豈云稱其樹立。特令陞秩加贈。達城祀孫之首被毒鋒。凶徒之羅織。吁亦慘矣。府院君家遣近侍。亦爲致祭。故判書忠肅公李晩成。伊時事。每一思惟。令人衋傷。此人且是文貞之叔。奉祀孫令該曹問名草記。故參判毅簡公洪啓迪。易名之後。迄不宣諡云。另飭銓郞。斯速往宣。噫。今玆之擧。寔出於君臣上下。不忘是日。聿追 先烈之意。亦可爲扶倫常樹風敎之一助。云咨爾在廷臣僚。咸須聽悉。○領府事金尙喆曰。是日行禮。寔出繼述。而綸音誕宣。聖考冞光。攢祝不知所達矣。予曰。李判府事進前。予曰。今年今日。臨是門而行是禮。又見卿等。予懷愴然。曷可容喩。徽之曰。感泣不知所達。今日之繼述志事。卽貽燕之謨也。伏望留意焉。予曰。果是貽燕之謨矣。今日致祭諸處。卿須往參也。下敎曰。致祭家在京者知入。分付弘文館。卽令開坐。議諡發牌。奉常寺官員。備往祭需事申飭。祭文當製下矣。又敎曰。四大臣五節度子孫入侍。金履素等進伏。予曰。予是 先大王之孫。卿等是故相之孫。豈不貴乎。今日致祭人子孫。竝與儒生。明日入侍好矣。敎曰。玉堂出去議諡也。予曰。禮判退去。斯速指揮擧行。俾不至日晩也。仍乘輿由協陽門還內。
정조 8년 · 강
以李思祚爲獻納。林濟遠爲執義。金履厚爲掌令。竝前望也。
정조 8년 · 강
領議政鄭存謙陳勉。賜批。
정조 8년 · 목
存謙啓言。臨門朝參。此誠邦命維新之會。而伏見宣諭。德音藹然。帝王之孝。莫先於繼述。而此實武王周公之心也。嗚呼。先大王自嗣服。措一世於春臺。奠國勢於泰山。此莫非建極之功。在今日繼述。豈有大於此者乎然聖人建極。亦有本領工夫。終始典樂[學:I-POSITION]先立大本。舜禹所以有精一之傳。孔顏所以有克復之云也。至若言路開閉。所關爲大。若從臺言。天討自行。益加懋哉。批以。所奏切實。當體念矣。
정조 8년 · 강
册寶。命初九日內入。仍行習儀。
정조 8년 · 목
領府事金尙喆啓言 册寶內入。每在習儀前。而三度習儀。旣已進定於來月初九日。册寶內入。若以初十日擧行。則有違格例。初九日先爲內入。請仍行習儀。從之。
정조 8년 · 강
命都監堂上徐有慶。申飭行公。
정조 8년 · 목
領府事金尙喆啓言。 上號初度習儀。在於明日。而都監堂上徐有慶。尙不仕進。事體未安。請從重推考。申飭行公。從之。
정조 8년 · 강
命寧越 胎峯加封。考例稟處。
정조 8년 · 목
領議政鄭存謙啓言。寧越 胎峯加封。旣承待年豐擧行之敎矣。今年年事。幸而登熟。秋成後擧行之意。請分付該曹。敎以。役民爲難。更考前例。該堂後日登對時稟處。
정조 8년 · 강
命孫古男同惡之人。分輕重刑配。
정조 8년 · 목
領議政鄭存謙啓言。昨今兩年。漂人領來差倭。幾乎無月無之。非但度支所費之難以支繼。其在邊情。誠甚疏虞。以孫古男事言之。擬刃彼人。攫取廛貨。以至別書契之出來。古男旣用一律。同惡之人。分輕重刑配。分付於三南及關東道臣自本營各別嚴關於沿邑。風起之日。初不放船。俾絕漂流之患。以古男爲戒之意。請曉諭於沿浦之民。從之。
정조 8년 · 강
許施關北賑廳耳麥移劃之請。
정조 8년 · 목
領議政鄭存謙啓言。咸鏡監司李命植。枚擧會寧府使柳鎭恒牒呈。以爲本府開市時。大國人牛馬料容入。爲一千餘石。而所在耳麥。只是一百四十二石。茂山府所在賑廳耳麥八百石。移劃需用事。請令廟堂稟處矣。有裕邑移劃。旣多已例。請依狀請許劃。從之。
정조 8년 · 강
許施開城府餉耗劃給之請。
정조 8년 · 목
領議政鄭存謙啓言。開城留守鄭昌聖報備局。以爲本府每當勅行。例有餉米一百。石會付還牟五十石劃給之外。又自原春道。劃送雜物價三百二十八兩。自京畿分定物種於各邑。輸送本府。以爲添補支勅之資矣。中間因嶺東歉荒。畿內凋殘。一倂蠲減。本府所在餉耗中。限一二百石加給。至於還牟。以大米換給爲辭矣。加請出於勢不獲己。餉耗中限一百石許劃支勅至於以牟換米事。有難許施。請置之。從之。
정조 8년 · 강
推大司憲李聖圭。司諫尹在醇。掌令李迪喆。持平沈晉賢。正言李顯道李翼晉。
정조 8년 · 목
領議政鄭存謙啓言。臨門朝參。事面自別。而入侍諸臺。不爲傳啓。還卽退出。誠極寒心。入侍諸臺。請竝罷職。敎以。生疏所致。推考。
정조 8년 · 강
命王世子生辰。百官行禮權停。
정조 8년 · 목
禮曹判書金魯鎭啓言。王世子生辰百官行禮。自前或擧行或權停矣。今九月初七日行禮之節。何以爲之。敎以今番則權停。
정조 8년 · 강
命侍從坐罷人敍用。罷削人別單書入。
정조 8년 · 목
吏曹判書金履素啓言。 上號時。各差備官及親祭時諸執事。以侍從塡差。而多在罷散。無以分排。何以爲之。敎以。侍從堂上堂下。違牌坐罷人。竝敍用。罷削人員。別單書入。
정조 8년 · 강
命方物白綿紙。量宜別卜定。
정조 8년 · 목
戶曹判書鄭一祥啓言。本曹方物白綿紙。用於冬至及謝恩使。則所餘不過千餘卷。來頭不時之需。不可不念。量宜別卜定。以爲預備之意。請分付惠廳。從之。
정조 8년 · 강
兩司避嫌乞遞。賜批。大司憲李聖圭。司諫尹在醇。掌令李迪喆。持平沈晉賢。正言李顯道李翼晉。
정조 8년 · 목
避嫌略曰。臣等庸愚。不合耳目之列。而日昨引避。雖承勿退待之批。亦不敢自同無故。循常傳啓。至有喉院請推之擧。臣等不職之失。於是乎著矣。何敢一刻晏然於臺次乎。請命遞斥臣等之職。批以勿辭。亦勿退待。
정조 8년 · 강
執義林濟遠陳勉。賜批。
정조 8년 · 목
濟遠啓言。今日卽我 先大王卽祚之日也。殿下踐位行事。莫非仰體之端。伏念 先大王五十年在宥之治。以祛文務實四個字。爲第一要道。敬天也恤民也。尙德也昭儉也。以至世道之彌綸。王綱之振肅。莫不基本於一實字。雖有良法美制。不以實爲本。則將無以施爲故也。請以懋實之政。以爲繼述之本焉。批以。所啓甚好。當體念矣。
정조 8년 · 강
推校理金履鏞。副校理姜★(亻+寅)成種仁。
정조 8년 · 목
執義林濟遠啓言。朝參盛擧也。三司論議之所由出也。三司旣已登筵對。則齊聲請討。自是節目間事兩司做錯。以班次稍間。未知緣何事端。而至於玉堂。遽然退去。誠爲可駭。入侍玉堂。請竝施譴罷之典。敎以。旣有議諡之命。旋卽相率徑退。生疏所致。推考。
정조 8년 · 강
贊善金履安。從縣道上疏辭職。賜批。
정조 8년 · 목
批以。多少俱在別諭。見可悉之。此不更煩。切冀亟回遐心。斯速登途。用副至意。仍命遣承旨傳諭。
정조 8년 · 강
命鶴城君家。衣資食物輸送。賜几杖日。賜宴給樂。
정조 8년 · 목
敎曰。今日臨門受朝參。寔出於踐位行禮之意。而見鶴城君在班列。予心愴感。曷可云喩。此宗臣卽甲戌生也。昔年今日。以侍衛進參。今年今日。又以寶劍侍衛。前後甲辰。俱以摠管入參於是門朝參。求之古牒。實所未聞。自予抱攀髯之慟。見此人。未嘗不起敬興愴。而又於今日。有此不偶然之事。豈可不另施表章之典。鶴城君家。衣資食物倍數輸送。特賜几杖。敎文卽令知製敎撰進。予當臨軒。親傳几杖。令該曹擇日擧行。賜几杖日賜宴。仍給一等樂。以示予尊年寓慕之意。
정조 8년 · 강
命四大臣達城府院君贈判書李廷熽。三將臣四節度家致祭。今日擧行。祠版在外邑者。卜日致祭。旌閭擇日爲之。
정조 8년 · 목
敎曰。祭文親製以下。四大臣及達城府院君家。贈判書李廷熽家。分遣承旨閣臣。今日致祭。三將臣四節度家。禮官致祭。亦令今日擧行。祭文則卽令知製敎撰進。其中祠版在外邑者。卜日致祭事。令禮曹草記。旌閭擇日爲之事。亦爲分付。
정조 8년 · 강
遞承旨李頤祥。以宋載經代之。
정조 8년 · 목
政院。以頤祥在外。啓請下諭。敎以。許遞。前望單子入之。
정조 8년 · 강
以金履正爲東萊府使。備薦也。
정조 8년 · 목
以徐美修爲副修撰。沈頤之爲兵曹參判。
정조 8년 · 강
命京畿監司。使之當日辭朝。
정조 8년 · 강
命輔德鄭述祚。賜鹿皮一令。
정조 8년 · 목
敎曰。以春坊舊僚。特畀是任。而乃能上章陳勉。極庸嘉之。輔德鄭述祚。特賜鹿皮一令。仍令明日。閤外親受。
정조 8년 · 강
遞應敎李祖承。副應敎徐有成。校理金履鏞林道浩。副校理姜★(亻+寅)成種仁。修撰姜忱李顯靖。副修撰徐美修安策。
정조 8년 · 목
祖承等牌不進。敎以。竝許遞。
정조 8년 · 강
御仁政殿發册。仍詣 璿源殿展拜。
정조 8년 · 목
具冕服乘輿。出仁和門。詣仁政殿降輿陞座。使者以下行禮如儀各就位。傳敎官宣敎曰。册立元子爲王世子。命卿等展禮。宣訖。取敎命函授使者。正使跪受。置彩輿。鼓吹前導。百官隨行。予曰。東宮受册時當親臨。承史閣臣。俱以黑團領入侍。承旨李致中曰。臣陪敎命先詣矣。予曰。先往貳極門內。待親臨行禮也。予曰。堂上侍衛先詣萬安門外。百官改服。待令於貳極門外。因乘輿詣萬安門外降輿。步詣 璿源殿。展拜如儀訖。改具翼善冠袞龍袍。出萬安門外乘輿。由仁政門至貳極門外。命承旨李時秀曰。右副先往。諸執事整齊與否知來。入貳極門內。降輿入幕次。予曰。時刻尙遠。儀仗輦輿皆整齊於儀宸門外。趁時入就。正使金尙喆曰。霽後日氣。淸涼昭朗。殆若天相者然。誠爲萬幸矣。予曰。樂工等。自樂院饋飯。侍衛軍兵挾輦將士。竝令兵曹饋食。予曰。今當無前邦慶。宜有與民同慶之擧。而爲民實惠。莫如身布之蠲給。槪納布皆是至殘之民。且今年綿農失稔。軍布半減極好。田租之半。舊還之退。於民非不爲惠。不若軍布之爲實惠。卿等之意何如。金華鎭曰。聖敎至當矣。予曰。卿等退。與時原任大臣問議以入。領議政鄭存謙等進前。予曰。俄者問議之事。卿等所見果何如。存謙曰。當此吉慶之時。豈靳惠施之道。諸議皆以爲好云矣。予曰。 先朝有田租半停減之惠。而只爲富民之利。貧民則未蒙實惠。故欲減軍布。將臣詳量軍門事力以奏。訓鍊大將具善復曰。訓局似有苟艱之歎矣。御營大將李柱國曰。雖有苟艱之患。如此大慶。爲民蠲惠爲好矣。予曰。 先朝均廳之設置。本爲民也。今以均廳錢十萬兩給貸何如。尙喆曰。比於他處貸用。似爲便宜矣。予曰。未有料量而徑先蕩減。終無彌縫之道。亦是難强之事。故欲與卿等議之耳。存謙曰。多般變通。自可區處。以此蠲減似好矣。予曰。時刻已屆云。都提調以下諸執事。先爲整齊。一時行禮也。
정조 8년 · 강
命進御藿香正氣散。依本方一貼煎入。榻敎也。
정조 8년 · 강
御重熙堂。行王世子册禮。正使金尙喆。領議政鄭存謙。判府事李徽之。洪樂性。左議政李福源。都提調徐命善。提調金華鎭金魯鎭李在協鄭一祥徐有寧。判義禁韓光會。知義禁鄭好仁。同義禁魚錫定任希曾。刑曹判書李在簡。參判李亨逵。吏曹判書趙時俊。參判李敬養。副使金履素。有司堂上徐有隣。訓鍊大將具善復。守禦使鄭尙淳。御營大將李柱國。禁衛大將徐有大。內閣提學金鍾秀吳載純。直提學鄭志儉朴祐源。原任直提學徐有防徐浩修。原任直閣金宇鎭金載瓚。檢校直閣鄭東浚徐龍範。原任待敎李崑秀尹行任。都廳沈基泰李頤祥。相禮金履正。輔德李文源。弼善權★(示+嚴)。兼弼善李祖承。文學李謙彬。兼文學徐有成。司書林濟遠。兼司書李集斗。說書沈晉賢。兼說書鄭東觀。司禦李㻋李漵。翊贊李義逸安鼎福。衛率金履九鄭東兪。副率宋厚淵尹守翼。侍直李晩秀宋耕玉。洗馬鄭大容南公轍。
정조 8년 · 목
予曰。大殿侍衛退出。東宮陪衛上殿侍立。命行受册禮。翊衛二人佩劍。司禦二人佩弓矢。弼善跪贊請內嚴。王世子具雙童髻。空頂幘。七章服出座。侍講院官在東庭。翊衛司官在西庭。再拜訖。輔德以下分入堂內侍衛。翊衛以下立庭下。引儀引師傅入。弼善跪贊請興。王世子興立。弼善引王世子降立東階下。師傅至階。王世子陞立座前。師傅再拜。王世子答再拜。師傅降階。弼善引王世子降立東階下。師傅出。弼善跪贊請陞座。王世子陞座。因行賀禮。諸臣行再拜禮。王世子答再拜陞座。予命諸臣上堂仰瞻。諸臣以次仰瞻而退。予命金鍾正具允鈺李秉鼎進前。予曰。卿等之近不出任。無已過乎。鍾正等曰。臣等罪負如山。荷恩若海。逢慶復入。死無餘憾。予命權導[噵:I-PERSON]曰。卿何以入來。導噵曰。苟有一縷餘喘。則敢不入來乎。三品以下文武百官行再拜禮訖。予特命仰瞻東宮。諸臣仰瞻。贊儀跪告禮畢。王世子降座。還內。存謙曰。億萬年無疆之休。實基於今日。予曰。日氣晴和。吉禮順成。喜幸何極。予曰。 先朝屢下蠲惠之典。而至於軍布之八路俱減。亦是未遑之事矣。今此之擧。非但誠民祈永之本。亦是繼述之一事矣。徐有隣曰。今此惠政。前所未有。且爲實惠。無過減布矣。予曰。右承旨與直提學有司堂上一人。出往校書館。刊出傳敎。以爲頒布之地。予曰。金吾堂上。以老成人差出。予曰。都監堂上無加資之例。今則何以爲之乎。存謙曰。事係賞典自下不敢擅對矣。予曰。加資人卽爲下批。陞六人幷付軍職。使之殿庭肅謝之意。分付吏兵曹。予曰。李命楫徐命興[瑞:I-PERSON]。卽予在邸時初講宮僚。而今於東宮册禮。又以宮官參班。亦是稀有之事也。
정조 8년 · 강
命册禮正使金尙喆。令該曹送米肉。令樂院賜一等樂。
정조 8년 · 목
敎曰。正使賞典。今當照例擧行。而此大臣以耆耇元輔。爲予院相。又爲今番正使。豈無別般餙喜之擧。令說曹優送米肉。仍令樂院賜一等樂。
정조 8년 · 강
命蠲恤之政。曉告民庶。
정조 8년 · 목
敎曰。邦家之有吉慶也。播告之脩。廣惠於國中者。所以同其慶也。今玆之慶。 皇天 祖宗之所默佑。泰山盤石之所奠安。億萬年川至景福。實基於斯。此豈但予一人之慶。卽八方臣庶之慶也。再昨年九月以前。國勢凜如綴旒。固知積累之仁。必啓昌熾之休。而每念 宗社托重。自不覺繞榻徊徨。于斯時也。八方臣庶之爲予憂者。槪可想矣。何幸前星耀彩之祥。迺在 寧考流虹之節。日表岐嶷。天質宏厚。上以供 殿宮繞膝之歡。下以繫億兆延頸之心。於是乎薦紳章惠。慶于朝野。農夫紅女。慶于畝畝。行旅工賈慶于關巿。以至走卒賤隸喑聾跛躃。莫不欣欣胥悅。人傳苽瓞之頌。戶騰星海之謠。時當正號。攢手而祝。日望封册。屈指以竢。凡我臣庶。爲予喜者。又何其摯且勤也。噫。其所以憂之者。秉彝之天。又其所以喜之者。秉彝之天也。非有意於繳惠干澤。而自上視之。豈無答其意之道乎。矧今我元良。知思漸開。步語夙就。考之歷代典禮。稽于我朝彝章。以 聖祖光御之回甲。軫漢帝豫建之丕策。載選吉日。誕擧縟儀。廣開貳極之門。命受百僚之賀。尺衣行禮。儼然天成。此誠邦家亨泰之運。 社稷靈長之福也。是日慶。非予寡昧所獨有。宜乎廣惠於國中。與萬姓同之。以爲我元良導和祈永之本。玆予設科試慰悅文武。行赦典宥釋罪辜。覃恩則無遠不屆。論賞則雖微必錄。以示予樂與共之意。旣又思之。疆域之內。最所矜燐者。卽以身應役之類也。蓋强者多頉。弱者鮮免。或一室而當父子兄弟之布。或一村而當逃老虛疊之徵。一疋雖蠲。一疋尙存。婢貢雖減。奴貢自如。同是吾民。偏受困苦。仁人之心。寧不斯惻。每欲另行蠲恤之政。少解倒懸之急。而經用軍需。左牽右掣。迄未之能焉。今當此慶。如不大施曠蕩之典。使吾疲氓。未霑均惠之澤。民庶之泄鬱無聊。姑舍是。予心安乎否乎。況財散民聚。財聚民散。聖人謨訓。炳若丹靑。經用軍需之不敷。猶屬第二件事。以此貽燕。不亦可乎。八道民庶之出於身而納于京者。毋論軍門衙門宮房騎步兵各色保軍官工匠奴婢。一年當捧米錢布折米。特爲蕩減。何拘百萬數十萬。一依所下傳敎。廟堂今日內。三懸鈴行會諸道。至於各年舊還市民徭役泮人贖錢等蠲除。合循優例。不必較挈。各貢遺在。亦當參量蠲除。才蠲七萬三千包。雖難優施。亦不可全然置之。各道舊還。限十萬石。各貢遺在。限五千石。市民徭役。限五朔。泮人贖錢。限三十日。亦竝蕩減。今日之惠。寔出於爲元良志喜飾慶。與民庶共此樂之意也。以此下諭于諸道監司處。曉告民庶。俾知予祈永貽燕之意。
정조 8년 · 강
遞判義禁具善復。同義禁邊得讓任希敎李敬倫。
정조 8년 · 목
敎曰。明日赦典文書當頒布。而判義禁有情勢。勢難强迫。判義禁具善復許遞。諸堂一竝許遞。今日政差出。
정조 8년 · 강
册禮都監都提調以下。施賞有差。
정조 8년 · 목
敎曰。東宮册禮都監都提調判中樞府事徐命善子壻弟侄中除職。正使領中樞府事金尙喆鞍具馬一匹面給。提調禮曹判書金魯鎭。兵曹判書李在協。戶曹判書鄭一祥。行副司直徐有寧。都廳司僕寺正沈基泰。副司果李頤祥。副使行副司直金履素。竝加資。郞廳戶曹正郞鄭昌老。兵曹正郞鄭益祚崔守魯。禮曹正郞李敬裕。戶曹佐郞李正模。工曹佐郞成雲柱。竝陞敍。監造官副司勇李齊淵李敦源李海敷朴敦浩。長興庫直長李英秀。濟用監奉事趙重鎭。別工作繕工監奉事林元浩。竝陞六。貳極門重修監董堂上行判中樞府事具善復。行司直金華鎭。大虎皮一領賜給。敎命文製述官議政府左議政李福源。竹册文製述官大提學吳載純。各熟馬一匹面給。敎命箋文書寫官行判中樞府[事:I-POSITION]李徽之。敎命文書寫官奎章閣直提學鄭志儉。竹册文書寫官奉朝賀徐命膺。玉印篆文書寫官議政府右議政金熤。各熟馬一匹賜給。傳册官承旨李致中。受命敎敎命官侍講院輔德李文源。受竹册官侍講院弼善權★(示+嚴)。禮貌官侍講院文學李謙彬。通禮院通禮金樂洙金基正。相禮金履正。竝加資。敎命執事前侍直李復永。前翊衛朴師欽。擧案執事前翊贊李敏輔。前洗馬林濟浩。褥席執事前衛率尹得弘。竹册執事前洗馬金基厚尹光濩。擧案執事前司禦宋翼洙。前翊衛李運永。褥席執事前洗馬宋持常。擧讀案執事前副率尹光孚。前衛率李耇永。褥席執事前翊贊南紀雲。印綬執事前翊衛韓用和金聖䂓。擧案執事前司禦尹昌濂。前副率尹羲厚。褥席執事前翊衛申暿。讀印案執事前侍直金魯成。前翊贊李彥藎。褥席執事前翊衛趙德章。宣册時開張執事前司禦曺允亨。前洗馬金載華。都預差前衛率鄭致儉。前翊贊李弘之李應重。前副率趙廷鉉等。俱以曾任桂坊人。特命差擬。予意出於記念舊僚也。不必例施加階之恩。桂坊次次收用。其中前侍直金魯成。尙在參下。不但沈屈。卽 先朝外裔。特爲陞六。敎命織造尙衣院直長李翊永。衣襨造製尙衣院僉正趙明寅。各上弦弓一張賜給。玉帶造製尙衣院別提柳得恭。筒箇造製尙衣院主簿鄭瑀。各加一資。資窮者代加。通禮院贊儀趙時種。掌儀金載遂。相當職除授。東西唱引儀吳學儉崔慶鎭李得泌金泰行。陞敍。參下陞六。其餘引儀。各加一資。資窮者代加。陪衛侍講院兼輔德鄭東浚。兼弼善李祖承。兼文學徐有成。司書林濟遠。兼司書李集斗。說書沈晉賢。兼說書鄭東觀等。依己卯年 先朝傳敎。一倂準職除授。已準職者。半熟馬一匹賜給。參下陞六。翊衛司司禦李球[㻋:I-PERSON]李漵。翊贊安鼎福李義逸。衛率金履九鄭東愈。副率宋厚淵尹守翼。侍直李晩秀宋耕玉。洗馬鄭大容南公轍。亦依己卯年例。竝右職除授。已右職者。兒馬一匹賜給。參下陞六。安寶尙瑞院直長趙命喆尹龜錫陞敍。別看役長連縣監具善德加資。折衝姜世重邊將除授。尹東瑀日淺。兒馬一匹賜給。貳極門看役牌將呂從周等四人。邊將除授。通禮院書員金益華帖加成給。都監寫字官竝員役工匠等。米布考例賞給。又敎曰。效勞旣多。値今邦慶。本宮中官梁大宜方得賢李團宜。竝加資。醫官康命吉。熟馬一匹面給。李廷揖加資。李希仁察訪除授。又敎曰。尙傳中官李允默。熟馬一匹賜給。敎命差備中官金景祐崔鳳佐。玉印差修中官方得賢李團宜。竹册差備中官吳後謙金始采。各半熟馬一匹賜給。差備中官金商彥李仁泰李春洽李光采李福良徐宗恒趙玹祥李景植李春植姜渭大朴敏瑞金興喆韓光佑姜晩德林宜馥文益成白萬興金允潭朴昌淳姜渭文。各兒馬一匹賜給。又敎曰。己卯年予以元孫册封時。兩人俱爲衛從司。而今近三十年之後。復以桂坊。人參册封之班。古所稀有。宜有別般記念之擧。而況兩人之年。八十俱不遠。翊衛李命楫徐命瑞。竝特付僉知。使之堂前謝恩。又敎曰。戶曹木布各五同。兵曹木布各六同。惠廳米三十石。錢五百兩。木五同。頒賞次待令。
정조 8년 · 강
遞承旨徐有防李在學宋載經李時秀趙興鎭。以李文源權★(示+嚴)沈基泰李頤祥李謙彬代之。尋遞文源。以金履正爲承旨。
정조 8년 · 목
敎曰。監印進去承旨許遞。又敎曰。都承旨左承旨右承旨同副承旨竝許遞。前望單子人之。又敎曰。左承旨許遞。前望單子入之。又敎曰。新除授承旨牌招察任。
정조 8년 · 강
有政。吏曹判書趙時俊。參判李敬養。參議黃昇源。兵曹判書李在協進。
정조 8년 · 목
以李鼎運爲掌令。金載瓚爲輔德。宋銓爲弼善。徐美修爲文學。韓光會爲判義禁。鄭好仁魚錫定任希曾爲知義禁。李光靖爲童蒙敎官。李度文爲 顯陵參奉。光靖以下。竝初仕也。朴廣源爲北評事。曺允亨李弘之爲翊衛。金正淳尹光柱爲副率。金鍒李勉齊爲侍直。徐弘輔李敬魯爲洗馬。
정조 8년 · 강
命未下直守令。皆令明日陳賀後辭朝。
정조 8년 · 강
命新除授桂坊。當日肅謝入直。
정조 8년 · 목
侍講院。以翊衛司下番未差。上番入直啓。敎以。新除授桂坊待下批。使之當日肅謝。推移入直。
정조 8년 · 강
獻陵慰安祭。命不卜日設行。禮曹堂郞進去奉審。
정조 8년 · 목
禮曹啓言。 獻陵曲墻。有崩頹之患。依前例 慰安祭不卜日初四日設行。本曹堂郞進去奉審後。請稟處。久之。
정조 8년 · 강
遣承旨詣 文廟奉審。
정조 8년 · 목
釋菜在明日也。○敎曰。都承旨馳詣 文廟奉審後。今日陪箋儒生到記。收聚以來。
정조 8년 · 강
命進御藿香正氣散一貼。依前煎入。榻敎也。
정조 8년 · 강
御仁政殿受賀頒赦。仍御宣政殿。受百官進箋。
정조 8년 · 목
具遠遊冠絳紗袍。乘輿出仁和門。詣仁政殿。降輿陞座。諸臣行禮如儀。領議政鄭存謙曰。昨今日氣。眞所謂瑞日祥雲。不勝慶幸。予曰。於此若可見天心矣。存謙曰。俄有人侍之命。而各殿賀儀姑未畢。當於便殿入侍乎。予曰。行禮後。當引接於宣政殿。卿等俱以朝服入來。降座乘輿。由仁政門出。仍詣宣政殿。○頒敎文曰。遵戴經審喩之方。詒謨丕闡。援漢朝早建之典。顯號肇加。肆頒渙汗之綸。庸昭中外之慶。言念寡躬。受 祖宗之佑。乃膺貳邸。誕元良之祥。聰明仁孝之根天。未就敎而知思克長。動容周旋之中節。纔學步而儀度儼成。供 兩宮置膝之歡。猗歟福履之滋至。繫八域延頸之望。允矣國勢之奠安。期自今而蕃昌。豈徒慈愛之隆摯。緬在昔而俯仰。自切感喜之交竝。迨玆漸長於尺衣。爰思豫主乎匕鬯。兆祥丕著。可驗皇天垂綿籙之休。星籥重回。又値 聖祖登寶位之歲。立儲嗣而承 宗祐。自是歷代之攸先。定名位而固丕基。詎以沖齡而或緩。已於本月初二日。册封爲王世子。加七章禔躬之服。備縟儀之孔嘉。畀貳極繼體之尊。佇茀祿之深遠。兆民之謳歌有屬。喜溢寰區。神器之付托無憂。慶洽 宗社。斯誠尊祖而纘緖。蓋將鞏本而垂庥。顧今日戒侈大之敎。奚但爲沖子惜福之意。念我家裕後昆之道。實欲體 列聖昭儉之規。衍熙洽於萬年。洪運。方啓。占本支於百世。景命維新。開靑邸而闡休。咸頌重輪之繼照。囿黎庶而同慶。寧靳沛澤之旁流。賀儀旣受於大庭。恩誥遂布於匝域。擧斯加彼。爰推發施之仁。蕩垢滌瑕。乃擧肆赦之典。神人胥悅。擧仰丕顯而丕承。品物皆亨。佇期竝生而竝育。益恢亨泰之治。共享靈長之福。故玆敎示。想宜知悉。大提學吳載純製。○詣宣政殿降輿陞座。予曰。進箋儒生擧案捧入。其數幾何。承旨金履正曰。生進爲一百六十人。幼學爲六十人矣。予日。何其多也。履正曰。喑聾皆起。故儒生輩擧皆入來矣。予曰。皇天祖宗。默佑篤棐。昨日成禮。今日頒赦。 宗社億萬年無疆之休。自今日始矣。所以仰答之意。在予一人。繼此祈永之命。亦在一人。故昨以百姓蠲恤之意。有此傳敎。此實誠小民之義。而祈永誠民之本。亦惟在於貽謨。所以貽謨者。卽此傳敎是耳。卿等試見之。蓋自丙丁以來。世故多端。亂逆層生。世家大族。鮮有完人。或有事在䵝昧。未得昭晣。或過於隄防。未免廢塞。亦足爲干和之一端矣。謹依乙卯己卯壬寅已例。親自抄出。用費苦心。且予所以對揚皇天 祖宗之意。卿等亦思所以對揚予意之道。無或異議也。見今兆民均惠。八路曠蕩。而獨不得仰慰 慈殿 慈宮之意。則於予心。倘作何如。此予所以思之深而量之詳矣。在卿等體行之義。亦豈無仰答天意。仰慰 慈旨。一以爲祈永之本。一以爲慰悅之道乎。予曰。卿等之意何如。領府事金尙喆曰。以仰慰 慈殿爲敎。臣等何敢瀆擾。而至於闕係隄防者。恐不可渾釋矣。存謙曰。至於龜柱事。有不敢承膺者。可不悶然。左議政李福源曰。明義錄義理。從此晦塞矣。判府事徐命善曰。此等之賊。不可以曠蕩擧論矣。判府事李徽之曰。實是不可奉行之事矣。予曰。龜柱之罪。不關於明義錄。而其謀害洪奉朝賀及辛巳封事。爲渠罪案。今欲減等。而又出辛巳一事。似若罪上添罪。而欲使外間。知渠罪犯之不在於四件事也。至於洪奉朝賀事。則予有仰聞於慈殿下敎。且今昭晣無餘之後。則卿等似不可容喙於其間矣。雖以 明聖王后垂簾臨門。招諸大臣。救淸風府院君事觀之。椒房近親之處義。固當自別。今日之事。卿等決不可爭執矣。福源曰。不由本府。使道臣直放。恐非古例矣。予曰。予亦知無前例。而旣有已去乙卯及壬寅年處決。故已以赦文下送於各道矣。判義禁韓光會曰。至於龜柱之尙在啓中者。臣不得擧行。予曰。在臺啓者。以待臺啓之收殺擧行也。光會曰。直爲頒布。後弊所關矣。予曰。壬寅年亦已行之矣。判義禁年老。難以擧行矣。判義禁韓光會許遞。知義禁修正文書以啓。方在臺啓者置之。其外不可奉行者。指名稟旨。知義禁鄭好仁曰。龜柱以下之方在臺啓者。臣府例不得擧行。而其外若洪柱翼等十二人。關係不輕。亦不敢擧行。其餘諸罪人。竝依傳敎擧行矣。予曰。依爲之。其餘十二人之覆難過矣。不允。直爲擧行。內閣提學金鍾秀曰。關係惡逆者。不可擧行。龜柱之尙此假息。亦好生之至也。還納傳敎。更爲處分似好矣。予曰。已爲頒下於諸道矣。履正曰。臣等不敢頒布矣。上曰汝則許遞出去。承旨李頤祥曰。不由本府本曹直送外道。便是私決矣。予曰。當處分出去也。降座乘輿還內。
정조 8년 · 강
遞承旨李致中權★(示+嚴)沈基泰李頤祥李謙彬金履正。以李敬養吳大益李時秀具明謙金樂洙爲承旨。尋遞樂洙。
정조 8년 · 목
敎曰。左副承旨聞有親病。許遞。又敎曰。左承旨聞是篤老侍下。陞資之後。宜欲歸覲。院中苟艱。與奉命承旨許遞。又敎曰。同副承旨許遞。又敎曰。右承旨許遞。前望單子入之。
정조 8년 · 강
命諸罪人處分。卽爲擧行。
정조 8년 · 목
敎曰。吏兵曹歲抄被謫蒙放人。前判府事韓翼謩。丙申九月處分傳敎。已有提及者。乙未冬筵奏。特辭不達意。至於請對時。未及入來。亦因事勢之適然。其心之無他。不待與麟賊不相能一事。世孰不知之。若以事屬乙未。不能區別。則此大非丁酉春放送壬寅冬減等之本意。此人置之參恕之科然後。逆麟之罪。尤爲彰著。壬寅赦典中。申晦給牒。金相福勿論。亦此意也。職牒特爲還給。前鞫廳罪人安大濟金相定。前提學鄭履煥。前府使李相直。前參議金相戊。前參判趙德成。前承旨李宅鎭。前參判具庠。前府使金悌行尹彝復。前郡守李萱。前統制使趙 ★(山+完)。前大將李潤成。前德新守爀。前令李俊永。前鞫廳罪人李心傳。前縣監金守默鄭澤孚。前府使李聖模。前察訪權烋朴東後。前忠義李彥儒。前裨將元啓葳。前忠義李宗憲。前裨將李禮輔李鴻祥李藎輔。前中官李世聃等二十九人。竝職牒還給。前佐郞李鎭常。前察訪吳道鈺等二人。身故竝職牒還給。未限滿禁錮人。前縣令李光彬。前府使姜游李東泰。前郡守李汝忠。前縣監李得源申匡堯李憲洛姜膺煥李★(王+建)柳雲羽李琇韓榮錫。前僉使李廷復洪致復。前萬戶韓光植李邦祚曺希元。前僉使田景祥。前萬戶趙鎭祿金漢杓金思欽張時興等二十二人。竝蕩滌敍用。收職牒人前府使趙㠎趙榮儉李尙訥。前僉使金錫福。前水使李喆運。前僉使鄭駿采李炡一。前衛將池日★(忄+百)。前假注書崔雲翰。前府使趙岱。前主簿黃仁熙。前引儀元好問。前縣監崔秉敎韓㵛金翼均。前判官洪元燮。前縣監李永耇。前判官李素。前主簿洪仁基。前縣監兪鉉商。前察訪朴東俊。前縣監朴光晦。前萬戶曹彥祺。前部將崔秀岡。及第具遜。前部將金永勉。前僉使金光嶧。前部將李偃等二十九人。竝蕩滌敍用。前郡守成光默。減一等。刊名仕版人。前典籍朴師赫減一等。刊改人前獻納趙鎭衡。蕩滌敍用。永不敍用人前察訪朴東俊。蕩滌敍用。前郡守李萱成光默等二人。竝減一等。給牒人前府使南柱老。前牧使李章漢。前府使朴光迪崔雲羽。前郡守柳鎭琡。前副司直申光履。前兵使崔東岳。前令趙靖世。前判官黃麟采。前縣監宋重鉉。前掌令鄭德弼。前佐郞南有寬。前主簿韓商新。前假注書朴宗默。前縣令李長煜。前郡守南殷老。前縣令趙亨逵。前縣監閔百準。前主簿韓桓。前中官郭喜完池維漢。前敎授李寅邦。前譯官趙明會等二十三人。竝敍用。居中人郡守李趾光等九十八人。竝蕩滌。居下人前郡守尹壽民等五十五人。竝蕩滌。罷職人前副提學李義弼。前府使趙㠎崔雲羽。前縣監宋重鉉。前掌令鄭德弼。前縣令趙亨逵。前縣監李昌會。前參奉李彙彬。前學諭朴暉。前縣監李琇尹[朴:I-PERSON]光晦。前府使李光燮。前郡守李聖濂尹範敍。前縣監李顯采。前萬戶崔弘亮。前部將李益謙。前僉使李守鼎。前權管崔義英等十九人。竝敍用。圍籬安置罪人義禁府所管羅州金龜柱。別下傳敎。旌義洪柱翼出陸。絕島安置罪人義禁府所管靈巖李普行出陸。安置罪人義禁府所管機張韓光緊放。絕島定配罪人義禁府所管康津李邦翊。珍島尹得孚等二人。竝放。南海任觀周。執手推詡。腸肚莫掩。係是澤賊未鞫白疏未出時事。歸之知情。則反有壞於嚴忠逆。特爲出陸。屛裔罪人義禁府所管昆陽申尙權放。流三千里罪人義禁府所管三和崔昌文放。罪名蕩滌。吉州池德斌。刑曹所管麟蹄吳處權等二百六十九人。竝放。邊遠定配罪人義禁府所管光陽趙元喆。與渠弟貞喆。情跡有異。貞喆則以趾賊之壻。名出吉賊之招。而渠則特以其弟之故。尙在罪謫。況當今年。念渠祖忠節。宜思十世宥之義。雖今疏放。無係隄防。特放。甲山趙雲亨。鍾城李元幹。富寧成胤儉。慶興李應爀。求禮趙嵎。泗川白處玄。雲山李魯春等七人。竝放。茂山李萬越[軾:I-PERSON]。三嘉柳仁培等二人。竝量移。光陽咸德倫減等。勿限年定配罪人義禁府所管渭原李潤慶放。罪名蕩滌。會寧鄭義誠。通川鄭亮采。醴泉林仁浩。長興趙升鉉。刑曹所管鐵原崔復煥等八十九人。竝放。減死定配罪人義禁府所管三水李鎭寬。穩城成大翼。固城鄭益華。昆陽大春刑曹所管開城府金奉彩等七十八人。竝放。義禁府所管明川崔鍾魯。量移。定配身死未蒙放罪人義禁府所管鎭海埏。掛書事出之後。設鞫究問。卽王章之所不可已。而畢竟蹤跡。別無覈出者。渠雖不謹行身。卽崇品宗臣。逆節旣無十分昭著。則今番赦典。何必靳惜。況己身故。尤不必持疑。罪名特爲蕩滌。鍾城趙濟泰放。珍島李賢汲旣己身故。日記洗草之後。此等文書。不宜留置。徒流案爻周。樂安李惠輔。熊川李勛濟。慶興李宬鎭。端川任宗周等四人。身故。竝徒流案爻周。放遂鄕里罪人義禁府所管徐有臣朴宗甲李義駿等三人。渠輩雖皆不謹持身。名登白簡。而本事終涉不分明。且是出入胄筵之人也。如今大赦。豈無參量。竝放。削黜身死未蒙放罪人義禁府所管沈勗之郭鎭紹[純:I-PERSON]等二人。渠輩不足責。事在鞫獄以前。況己身故。徒流案爻周。爲奴身故死未蒙放罪人義禁府所管珍島李守鎭身故。徒流案爻周。爲奴婢罪人刑曹所管椒島張就成等二十四人竝放。義禁府所管順天五德。珍島福梅。巨濟福連等三人。雖入鞫庭。不干本獄。竝陸地爲婢。充軍罪人義禁府所管求禮張漢樞。泗川崔★(日/敏)。刑曹所管甕津趙宇鎭等四十五人。竝放。徒配罪人義禁府所管慈山金衡柱。遂安崔爀李思訥。長淵柳憲周。海州曺夏彬。谷山廉德[億:I-PERSON]齡。金川崔宇觀。黃州安任權。平山金德元。白川李中權。瑞興金時炯。西原呂萬永李奎廷徐有悌。木川高益擎姜演。黃澗鄭國臣。新昌朴行淳。平昌張益起。洪川申圭。原州禹禎鳳等二十一人。竝放。罪名蕩滌。昆陽李弘濟金昌祿。草溪李弘逵。礪山金永綬。任實李長喆。鳳山李基成等六人竝放。刑曹所管珍山李奎景。深知其兄。其兄若不在罪謫。必無其弟之犯科。此意筵中屢已言之矣。且以伊時文案觀之。亦言德相有罪。使奎景早知隱晦之奸狀。渠以渠兄之弟。必先討罪。壬寅赦典。特令出陸。癸卯移配。亦因軫念。況値今番曠蕩之典。特放。麟蹄李金男等一百五十七人竝放。渭原車得輪等三人。竝減等酌處。未發配罪人刑曹所管文化裵弘績等十四人。竝放。未至配所罪人刑曹所管豐川林仁三等八人。竝放。回啓未下罪人義禁府所管吳錫忠。以其祖始壽復官事。屢度鳴錚。輒令勿施。而向又呼籲。至入今番赦典。文書中。槪其本事之當宥與不當宥。予素昧本朝典故。雖未知其其詳。以渠供中所陳列言之。其時廷議之有甲乙。固不足爲輕重。而 明聖大妃備忘記及 肅廟朝批旨。俱有昭載者。此則不可以其孫之言。歸之無實。然則値今大霈。不宜仍置勿施之科。議于大臣。依願施行。似不至大悖於義理。本府知悉擧行。京外一律未決罪人刑曹所管京囚李旕福。外囚沈師伯等十一人。竝卽酌放。敗船沙格李聖信等二人竝放送。保放罪人李慶膺。誠有滋頑長奸之慮。値今大赦。放。赦典文書磨勘後。到配罪人尹德奎等九人竝放。赦典傳敎祗受後放送出陸之類。不待該府該曹關文。直自各該道。先爲擧行。而亦依壬寅年例。道內未蒙放罪人等姓名罪目。後錄以啓。如是則雖有到配未及狀聞。或京司文書中見漏之人。自可憑考處分。以此令各該道知悉。
정조 8년 · 강
命黑山島圍籬安置罪人金龜柱。撤籬出陸。
정조 8년 · 목
敎曰。自予卽祚以來。戚里之臣。多罹邦憲。而金龜柱其尤也。龜柱之罪登諸臺章者有四。辛卯春扈衛事也。壬辰春上疏事也。丁酉逆案趙峸事也。戊戌鞫庭量★(金+奕)事也。而予之所以罪龜柱者。不在四者。而別有在焉。卽辛巳密封事。大抵扈衛事。外托公議。暗逞私憾。誘脅乃叔。驚動天聽。急於構殺洪氏。幾乎仰累 聖德。厥罪固大。而右文閣筵敎。大哉王言。至矣盡矣。然旣云有所執。則尙可諉也。上疏事。某年不忍聞之言。筆之無難。儲君私酬酢之語。質諸 大朝。而此猶不足。逮予御極。又使鄭履煥投疏。復襲前說。如印一板。厥罪尤大。而旣不重勘於履煥。則亦或可恕於龜柱也。至於趙峸事。渠若與知。豈逭一律。而雖有平日將幕之誼。未得兇謀綢繆之跡。則以此爲罪。實甚䵝昧。故旣命賜死而旋卽還收者此也。量★(金+奕)事。其聲氣之相同。言議之交通。固不可諱。而伊時逆節。亦未有參聞之明證。故衆論雖騰。而罪名無加者亦此也。惟密封一事。曾在辛巳年間。龜柱有傳上其家密封之擧。 先大王覽之。大示不槪之意。其中說話。予有所未詳。亦不欲索言。而嘗因言端。仰質于 慈殿。 慈殿詳道書中辭語曰。此不過盛言時相之威勢。豈有他哉爲敎。 慈敎丁寧。不啻諄複。嗚呼。寡躬之獲有今日。寔我 慈殿盛德大恩也。贊 先大王代聽之命。而亟決丕策。察兇徒煽動之謀。而逆折禍萌。凡所以彌綸保護者。不一其方。而措國勢於泰山盤石之安。猗歟盛哉。若使龜柱。無此罪犯。則豈不若慶恩家人。與國同休。長享富貴。而今乃不然。反以貽惱於 慈殿。不幸孰甚焉。第龜柱之於慈殿。卽洪樂任之於 慈宮也。地處惟均。而樂任則一番盤問。丹書卽滌。龜柱則十年海島。荐棘如故。雖 慈殿以義裁恩。不介 聖懷。而於予心。獨能安乎。今幸皇天 祖宗。錫我祚胤。國有儲貳。位號已定。縟儀載擧。此誠我 列朝陟降之所默佑。而亦 慈殿盛德攸曁。二字揄揚之擧。曷足以盡小子之忱誠哉。大霈旁流。雜犯咸宥。曠蕩之典。靡所不及。若因此時。量移龜柱。俾通問之路比屋差近。則庶幾爲仰慰 慈心之一道。蓋其四件罪案。猶有一分參量之端。旣如右所論。而辛巳事。足云釋疑。屈法全宥。雖難遽議。推恩減等。亦復何傷。況仰慰 慈心。所重存焉。在廷諸臣。亦可以諒此心而恕此擧也。其令王府。黑山島圍籬安置罪人金龜柱。撤籬出陸。噫。辛巳事。予至今含默不諭者。意蓋有在。而旣承 慈敎。詳知事實。始乃提及。使中外知予當初處分之有以。而若或因此。又激一層議論。則大非予慰 慈心之意。竝須知悉。
정조 8년 · 강
命洪奉朝賀易名之典。令弘文館知悉。
정조 8년 · 목
敎曰。嗚呼。天理人情。其實一也。故理之所無。可以情恕。情之所安。卽與理合。世豈有理外之情。亦豈有情外之理哉。予於洪奉朝賀事。每欲一諭而未果。今又不諭。更俟何時。噫。奉朝賀立朝始末。在人耳目。蓋其文章之該贍。謨猷之幹敏。假令自拔於寒畯。猶足有爲於明時。及夫托身肺腑。致位隆顯。則常以國事自任。誠意勤摯。仰副 先大王委畀。其所建白廢置。難一二擧。內而各司。外而諸路。至今遵爲令式者。多出其手。則經綸事業。有足稱者。晩年遭値。蓋多不幸。而疑跡而誅心。吹毛而聲罪者。遂紛然起矣。半世同辭。便成公議。故絲綸之間。亦或隨順下語。無所顧籍。而細究事實。竟無眞跡。金龜柱鄭履煥等前後疏論者凡三件。而其一某年事也。予不忍復提。而疏批中。已誦 先大王執手之敎。則亦無待更辨矣。其一。人蔘事也。其時都提擧上疏。爲奉朝賀陳辨。則其言又己落空矣。其一。私覿時說話事也。其如是如是之語脈。亦詳於疏批中。言豈有心。意實無他。當私席從容之除。有懷必盡。無言不到。而以慮患太過之心。爲他日假設之論。況予與之談論。豈料宮中酬酌。竟作外間之柄欛。成此一大罪案。噫。以此爲罪。奉朝賀其肯心服乎。至於一麟漢之罪犯。爲奉朝賀家累。而齮齕不已。則亦有所不然者。淑慝之別。不係同氣。自古以然。雖於論議旨趣之間。往往分張乖激。殆若路人。劉仁軌之顯達。其弟以升沈構怨。祖約之任用。其兄以亂階爲言。新法行而弟哭於影堂。經制創而兄泣於家廟。若此類。不可勝數。則凡有功過。惡可以兄弟混之哉。況麟賊平日。不恭不協于乃兄。別立門庭之狀。人孰不知。其自來兇悖之習。不但爲奉朝賀之深憂隱痛。卽我 慈宮亦然。此予所習聞習知。而及其干紀犯順。以義斷之。則其於奉朝賀。何干何預乎。丙申敦諭。已示其兄弟楚越之意。戊戌致祭文。有安世多故。柳惠不幸之句。而鄭履煥製進討逆頒敎中。以王鳳之於王音爲比。則明知其言出於偏私。故壬寅洪守榮錄用傳敎。亦有所辨釋者。予意之斷然無疑。此可知也。且有一言可明者。奉朝賀卽 慈宮之父。而予之外祖也。其於予。豈有一毫誠不足之理乎。此吾所謂理之所無。可以情恕者也。然則以此爲辭。欲加之罪者。不惟慽我 慈心。不明其心跡。徒執其疑似。使其外孫而害其外祖。又豈非天理人情之外乎。嗚呼。予小子。恃 慈宮以爲命。而臨御以來。無一事仰慰。徒以乖激之論。反爲貽慽之端。此予之所茹恨懷憂。不能一日忘者也。況今仰賴庇庥。國有大慶。解澤旁流。跛躃咸聳。不於此時。有以慰悅 慈心。則雖盡釋八方流竄。豈予所稱慶之意哉。 慈宮上號。雖出於歸美揚休之誠。而每以奉朝賀尙冒難洗之誣爲敎。 慈殿於此。亦爲之悶惻。似此境界。雖使執淸議者論之。必有所商量。況於予心乎。蓋慰悅 慈心。卽目下第一義。而奉朝賀爲完人然後。 慈心可以慰悅。 慈心慰悅然後。予心可以安矣。此吾所謂情之所安。卽與理合者也。噫。麟賊之事。思之痛心。一部明義。昭垂百世天經地義。君君臣臣之道。賴以不墜。而麟則其魁也。苟使奉朝賀。萬一干涉於其間。有跡可執。有罪可討。則予何敢以私害公。以恩掩義。而今則不然。趣向本殊。涇渭易判。事無關於白簡。名不載於丹書。尙何持疑於申辨。而不爲仰慰 慈心地乎。此予所以參量於情理之間。而有此下敎者也。惟今慰 慈心之道。無出昭釋二字。此敎一下。奉朝賀脫然爲完人。而平日事功。又如向所論。則易名之典。不可不擧。令弘文館知悉。
정조 8년 · 강
命乙未庭試罷榜中尹翊東等八人。竝修正榜目。
정조 8년 · 목
敎曰。乙未五月庭試罷榜事。予豈得已也。噫。當其時。兇徒擅弄。惟意所欲。國試用奸。汲引徒黨。則試官擧人。固已難逭於王章。況因此一榜。而予之受困多矣。蓋其行私之跡。昭然難掩。故做出酬酢宮官之說。預爲脅持儲君之計。情狀絕悖。刑戮猶。輕其於罷榜。顧何持難之有哉。雖然一榜二十人。亦豈盡出於私情哉。旣不能設獄嚴査。得其眞贓。混削全榜。實有玉石俱焚之歎。此予所以自初持難。至於經年。而更以區別當否。收議於大臣諸臣者也。衆論難遏。雖已從施。必欲區別之意。昭載伊時堂后日記。今可按而知之。且於其後。洪文泳李福潤。以削科中人。更登科甲。朝廷無礙調用。若曰有累。則今日之用之不可。若曰無累。則前日之削之何居。不特此兩人而已。元榜二十人。名登臺啓者外。更科則無礙調用。將無人不然。而特以不得更科之故。便爲有累之歸。混在廢棄之中。有累無累。不係於本科。而惟在於更科與否。揆以事理。誠甚無謂。以此尤覺混罷全榜之未妥。況且此科。卽 聖候平復慶科。則只以直赴作元榜。未免仍沒科名。豈非不安之甚者乎。噫。抱紅牌老死牖下。猶謂之抑菀。況得科而失科。無累而有累。則其抱冤何如也。當此擧國同慶之日。宜軫一夫失所之歎。一依丁酉筵敎。只啓辭中指名論列者十二人。仍前削科。其外尹翊東洪文泳延東憲李福潤李養遠許策李邦仁金樂誠等八人。竝與直赴。一從榜次。修正榜目。今予本意。槪出於當固守處固守。當區別處區別也。諸臣於此。更敢容議於其間。今以區而別之爲不可。則來後怪鬼之徒。必當籍賣今日之敎。妄生覬覦之計。然則明義一部。將置之何地乎。此意竝令知悉。
정조 8년 · 강
領府事金尙喆箚辭恩賜。賜批。
정조 8년 · 목
箚略曰。臣以册使之任。朱衣金帶。寵光遍體。而上駟之錫。米肉之賜。恩渥便蕃。益切惶愧。至於賜樂之命。尤出格外。國體虧損。豈非未安。亟寢成命。以重恩典焉。批以。卿以丙辰慶科榜立朝。己巳代聽時。出入胄筵。逮予踐阼。行院相事。而今番東宮册禮。卿又當正使之任。躬傳册印。所謂元老。匪卿伊誰。錫樂錫米肉錫厩馬之擧。卽尊高年也。餙吉慶也。循彝典也。卿必以謂與有榮。何乃辭巽至此。冀卿之安而領受。仍命遣史官傳諭。
정조 8년 · 강
時原任大臣聯箚。請寢龜柱出陸之命。賜批。領府事金尙喆。領議政鄭存謙。判府事徐命善。李徽之洪樂性。左議政李福源。
정조 8년 · 목
聯箚略曰。龜柱兇肚逆腸。旣悉於三司合啓。便成斷案。皆曰可殺。假息於地上。已是屈法。而況自島而陸。漸就輕典乎。不由王府。直令量減。實有無窮之慮。亟寢龜柱出陸之命。以嚴王法焉。批以。邦慶行非常之沛澤。於理卽然。何論有例無例。奉朝賀易名之命。全出仰慰 慈宮之心。金龜柱之量移陸地。亦由仰慰 慈殿之意。此等處付之全恩之科。不害爲經權得中。卿等諒之。箚末不由王府云云。是誠何說。卿等似未解予本意矣。其啓不但未收殺。至於撤籬。若無禁府公文不可爲之。俄筵。以公議許令一伸爲敎。槪是不妨公不妨私之意。竝冀諒此。仍命遣史官傳諭。
정조 8년 · 강
禮曹判書金魯鎭疏辭新資。賜批。
정조 8년 · 목
批以。晉秩崇政。不但爲敦匠之勞。卿其勿辭行公。
정조 8년 · 강
知義禁鄭好仁。同義禁魚錫定任希曾。聯疏請柱翼等減放。亟寢成命。賜批。
정조 8년 · 목
疏略曰。俄於筵中。略有所爭執。而誠淺辭拙。不能孚格。當此無前之慶。曠蕩之德。豈不欲仰體。而柱翼趾述之族親極逆之黨。與李萬軾締結宦侍。譸張兇論。元喆榮順之子貞喆之兄。決不可輕易減放。更加三思。亟寢成命。批以。今之疏放。旣出體認之義。三罪人之又此斷斷。何也。依初下敎。卽爲擧行。
정조 8년 · 강
命右捕將趙圭鎭。兼察左捕將。
정조 8년 · 목
左捕將具明謙。移拜承旨也。
정조 8년 · 강
以李柱國爲左捕將。口傳也。
정조 8년 · 강
命靑城尉沈能建。綾城尉具敏和。西淸君煜。常溪君湛。竝百官加親授。
정조 8년 · 강
命長番內官崔鳳佐李潤碩。竝百官加親授。
정조 8년 · 목
敎曰。己卯年册封時。袞龍袍胷褙畵出。今番册禮時亦爲畵出。此亦稀有之事。畵員金德成加資。今日政下批。
정조 8년 · 목
因百官加下批政取稟。敎以。當日爲之。○以金魯鎭爲判義禁。李東實爲 敬陵參奉。趙鎭寧爲 厚陵參奉。安廷瓛爲 獻陵參奉。柳焯爲 崇陵參奉。東實以下。竝初仕也。
정조 8년 · 강
命到記區處。依大臣議施行。